[Stqarrija għall-istampa aġġornata fl-4/03/2019 biex tinkludi l-link għat-test maqbul] Illum, il-presidenza Rumena u l-Parlament Ewropew laħqu qbil proviżorju dwar sett ta' miżuri temporanji u limitati biex tiġi żgurata konnettività bażika bit-triq għall-merkanzija u l-passiġġieri sabiex jittaffa t-tfixkil l-aktar serju f'każ li r-Renju Unit jitlaq mill-UE mingħajr ftehim negozjat. Il-miżuri li ġew maqbula llum ser jippermettu lit-trasportaturi ta' merkanzija bit-triq u l-operaturi ta' kowċijiet u xarabanki li jkollhom liċenzja mogħtija mir-Renju Unit, li jġorru merkanzija u passiġġieri bejn ir-Renju Unit u l-kumplament tas-27 stat membru. Id-drittijiet mogħtija b'dawn il-miżuri ser ikunu bil-kondizzjoni li r-Renju Unit jagħti drittijiet ekwivalenti lill-operaturi tas-27 stat membru u soġġetti għal kondizzjonijiet li jiżguraw kompetizzjoni ġusta. Il-qbil issa ser jiġi ppreżentat għall-approvazzjoni mill-ambaxxaturi tal-istati membri fil-Kumitat tar-Rappreżentanti Permanenti tal-Kunsill. Il-miżuri temporanji huma mingħajr preġudizzju għal kwalunkwe negozjati futuri mar-Renju Unit. Ir-regolament għad irid jiġi adottat formalment kemm mill-Parlament kif ukoll mill-Kunsill. Ser jieqaf japplika fil-31 ta' Diċembru 2019. Informazzjoni ġenerali Skont il-prinċipji ġenerali għal miżuri ta' kontinġenza f'każ ta' Brexit mingħajr ftehim, dawn il-miżuri kollha jikkonsistu f'azzjoni unilaterali fil-livell tal-UE, fuq is-suppożizzjoni li r-Renju Unit ser jirreċiproka. Il-miżuri huma ta' natura eċċezzjonali u strettament limitati biż-żmien. Il-miżuri tal-konnettività tat-trasport mhumiex maħsuba biex jirreplikaw l-istatus quo skont il-liġi tal-UE, iżda pjuttost biex jippreservaw il-konnettività bażika bejn l-UE u r-Renju Unit. Abbozz ta' regolament dwar regoli komuni li jiżguraw il-konnettività bażika tat-trasport tal-merkanzija bit-triq fir-rigward tal-ħruġ tar-Renju Unit mill-Unjoni - test maqbul soġġett għal reviżjoni (link miżjud fl-4/03/2019) Brexit – informazzjoni ġenerali